10. การควบคุมภายใน

บริษัทให้ความสำคัญต่อการควบคุมภายในเป็นอย่างมาก
โดยคณะกรรมการบริษัทได้มอบหมายให้คณะกรรมการตรวจสอบสอบทานการประเมินระบบการควบคุมภายใน
โดยมุ่งเน้นระบบการควบคุมภายในที่มีความเพียงพอและเหมาะสมกับการดำเนินธุรกิจ
มีประสิทธิภาพและประสิทธิผลในการดำเนินงาน รวมทั้งการใช้ทรัพยากร การดูแลรักษาทรัพย์สิน
การป้องกัน หรือลดความผิดพลาด ความเสียหาย การรั่วไหล การสิ้นเปลือง การทุจริต ระบบบัญชี
และรายงานทางการเงินที่มีความถูกต้องเชื่อถือได้ รวมทั้งการปฏิบัติตามกฏหมาย
ระเบียบข้อบังคับที่เกี่ยวข้องกับการดำเนินธุรกิจของบริษัท

บริษัทมีที่ปรึกษางานตรวจสอบภายใน โดยว่าจ้างนางสุมน ลิมพิเชษฐ์
ผู้ตรวจสอบภายในอิสระเป็นผู้ดำเนินการตรวจสอบเพื่อให้มั่นใจว่าหน่วยงานตรวจสอบภายในมีความเป็นอิสระสามารถทำหน้าที่ตรวจสอบและถ่วงดุลได้อย่างเต็มที่
รวมทั้งคณะกรรมการได้กำหนดให้ที่ปรึกษางานตรวจสอบภายใน
รายงานผลการตรวจสอบโดยตรงต่อคณะกรรมการตรวจสอบ

ในปี 2553 ที่ปรึกษางานตรวจสอบภายใน ได้สอบทานการประเมินการควบคุมภายใน
ซึ่งมีสาระสำคัญดังนี้

1. องค์กรและสภาพแวดล้อม

ผู้บริหารและบุคคลากรมีทัศนคติที่ดีและเอื้อต่อการควบคุมภายใน
ผู้บริหารให้ความสำคัญกับการมีศีลธรรม จรรยาบรรณ และความซื่อสัตย์
มีการมอบอำนาจหน้าที่ความรับผิดชอบ และจำนวนผู้ปฏิบัติงานเหมาะสมกับงานที่ปฏิบัติ
นโยบายด้านบุคลากรเหมาะสมในการจูงใจและสนับสนุนผู้ปฏิบัติงาน
โดยภาพรวมองค์กรและสภาพแวดล้อมของบริษัทเหมาะสม
และมีส่วนทำให้การควบคุมภายในมีประสิทธิภาพและประสิทธิผล

2. การบริหารความเสี่ยง

บริษัทได้กำหนดนโยบายและแนวทางในการบริหารความเสี่ยง
เพื่อให้การบริหารความเสี่ยงอย่างมีระบบ
โดยมีคณะกรรมการบริหารความเสี่ยงทำหน้าที่บริหารความเสี่ยงของบริษัทในภาพรวมทั่วทั้งองค์กร
คลอบคลุมความเสี่ยงทางธุรกิจการบริหาร การเงิน การปฏิบัติการ
การบริหารและการจัดการความปลอดภัยชีวอนามัยและสิ่งแวดล้อม และความเสี่ยงที่สำคัญอื่น ๆ
ที่เกี่ยวข้องกับการประกอบธุรกิจของบริษัท
คณะกรรมการบริหารความเสี่ยงได้ระบุความเสี่ยงในระดับองค์กรครอบคลุมทุกกิจกรรมที่สำคัญ
และได้จัดทำแผนการบริหารความเสี่ยงทั้งหมดในระดับความเสี่ยงที่ยอมรับได้
เพื่อกำกับดูแลการบริหารจัดการความเสี่ยงและป้องกันความเสียหายที่อาจจะเกิดขึ้น
หรือการเสียโอกาสทางธุรกิจ

3. การควบคุมปฏิบัติการ

บริษัทมีการควบคุมการปฏิบัติการที่เหมาะสม เพียงพอ มีประสิทธิภาพและประสิทธิผล
โดยกำหนดให้มีนโยบายระเบียบปฏิบัติที่เป็นลายลักษณ์อักษร
ระบุการดำเนินงานในส่วนที่มีความเสี่ยงที่สำคัญ
และกำหนดกลไกในการควบคุมเพื่อป้องกันและลดข้อผิดพลาด
มีการสอบทานผลการดำเนินงานโดยฝ่ายบริหาร และมีดัชนีวัดผลการดำเนินงานกับพนักงานทั้งองค์กร

การควบคุมภายในสำหรับกิจกรรมที่สำคัญ บริษัทมีการควบคุมที่เหมาะสมและเพียงพอ เช่น
การบริหาร การเงิน การบัญชี การจัดซื้อจัดจ้าง และการบริหารทรัพยากรบุคคล

4. ระบบสารสนเทศและการสื่อสาร

บริษัทมีระบบข้อมูลสารสนเทศและการสื่อสารที่เกี่ยวเนื่องกับการปฏิบัติงาน
การรายงานทางการเงินและการดำเนินงาน การปฏิบัติตามนโยบายและระเบียบปฏิบัติต่าง ๆ
รวมทั้งข้อมูลสารสนเทศที่ได้จากภายนอกองค์กรมีการสื่อสารไปยังผู้บริหาร
และผู้ใช้ภายในองค์กรในรูปแบบที่ช่วยให้ผู้รับข้อมูลสารสนเทศปฏิบัติหน้าที่ได้อย่างมีประสิทธิภาพและประสิทธิผล
ซึ่งระบบสารสนเทศและการสื่อสารของบริษัทมีความเหมาะสมในการดำเนินธุรกิจ

5. การติดตามประเมินผล

บริษัทมีการติดตามประเมินผลการควบคุมภายใน และประเมินคุณภาพการปฏิบัติงานอย่างต่อเนื่อง
โดยให้ทุกสายงานรายงานผลการดำเนินตามแผนการตรวจสอบ
รวมทั้งวัดผลการดำเนินงานอย่างสม่ำเสมอซึ่งเป็นส่วนหนึ่งของกระบวนการปฏิบัติงานตามปกติของฝ่ายบริหาร
ผู้ควบคุมงานและผู้มีหน้าที่เกี่ยวข้อง อีกทั้งมีการประเมินผลโดยที่ปรึกษางานตรวจสอบภายใน
ตามแผนการตรวจสอบประจำไตรมาสและประจำปี
นอกจากนี้ได้มีคำแนะนำจากการตรวจสอบงบการเงินโดยผู้สอบบัญชีของบริษัท
กรณีพบข้อที่ควรปรับปรุง
ได้มีกำหนดวิธีปฏิบัติและติดตามเพื่อให้ความมั่นใจว่าข้อตรวจสอบจากการตรวจสอบได้รับการแก้ไข

คณะกรรมการตรวจสอบได้สอบทานระบบการควบคุมภายใน
ซึ่งประเมินโดยที่ปรึกษางานตรวจสอบภายใน ไม่พบข้อบกพร่องที่เป็นสาระสำคัญ
สอดคล้องกับความเห็นของผู้สอบบัญชีของบริษัท ระบบการควบคุมภายในของบริษัทมีความเพียงพอ
มีประสิทธิภาพและประสิทธิผล

ที่ปรึกษางานตรวจสอบภายใน รวมทั้งสำนักงานสอบบัญชี ดี ไอ เอ
ซึ่งเป็นผู้ตรวจสอบงบการเงินประจำปี 2553 ได้ให้ความเห็นว่า
ไม่พบข้อบกพร่องที่มีสาระสำคัญเกี่ยวกับระบบการเก็บเอกสารสำคัญและระบบควบคุมภายในของบริษัท
แต่อย่างใด

ในการประชุมคณะกรรมการบริษัทครั้งที่ 1/2553
คณะกรรมการบริษัทได้ประเมินความเพียงพอของระบบควบคุมภายใน
(รายละเอียดปรากฏในเอกสารแนบ 3) คณะกรรมการมีมติเห็นชอบว่า
บริษัทมีระบบการควบคุมภายในที่เพียงพอในปัจจุบัน
ทั้งนี้คณะกรรมการบริษัทไม่พบข้อบกพร่องที่มีนัยสำคัญเกี่ยวกับระบบการควบคุมภายใน
บริษัทมีระบบการควบคุมภายในที่มีประสิทธิภาพ
และได้รับการปรับปรุงแก้ไขตามข้อเสนอแนะของผู้ตรวจสอบภายในอิสระ
เพื่อทำให้เกิดประโยชน์ในการบริหารงานของบริษัท